Norge er dårligere enn Syria og Færøyene.

Norges fotballherrer faller fem plasser og er nummer 86 på den ferske FIFA-rankingen. Det er bak nasjoner som Syria, Kina og Færøyene.

0-2-tapet mot Nord-Irland i slutten av mars sendte Lars Lagerbäcks menn ned til den verste plasseringen Norge har hatt siden rankingen ble innført i 1992.

Norge går ned 41 rankingpoeng til 387 og blir forbigått av Kina, Syria, Kenya, Færøyene og Trinidad og Tobago, for å nevne noen.

Brasil er tilbake på verdenstoppen for første gang på sju år. Argentina faller ned fra topplassen og er nummer to.

Danmark, under ledelse av Åge Hareide, gjør også en historisk bunnotering, skriver danske Tipsbladet. Danskene er rangert som nummer 51.

For det norske landslaget har pilene stort sett pekt én vei på rankingen de siste årene. Riktig nok var man en kort periode oppe på 34.-plass i 2015, men siden har bunnoteringer vært mer regelen enn unntaket. Den forrige kom med 84.-plass i november i fjor.

Norges beste plassering på FIFA-rankingen er 2.-plass september 1993 og oktober 1995. Det var gode år med VM-deltakelse i USA som det klare høydepunktet.

På den ferske rankingen havner Norge én plass over grupperival Aserbajdsjan. San Marino er nummer 204 av 211 landslag, mens de øvrige motstanderne i VM-kvalifiseringen ligger langt foran: 3) Tyskland, 26) Nord-Irland, 46) Tsjekkia.

Norge så godt som sjanseløs på å nå VM i Russland neste år. Neste kvalifiseringskamp spilles hjemme mot Tsjekkia 10. juni.

Topp ti:

1) Brasil 1661 poeng

2) Argentina 1603

3) Tyskland 1464

4) Chile 1403

5) Colombia 1348

6) Frankrike 1294

7) Belgia 1281

8) Portugal 1259

9) Sveits 1212

10) Spania 1204

(©NTB/TV 2)